# Jordi Martí i Font

Jordi Martí i Font (Tarragona, 31 de maig de 1969) és un filòleg, professor, periodista, escriptor, editor i activista social català. Ha estat militant de la Candidatura d'Unitat Popular i està afiliat a la Confederació General del Treball (CGT).

## Trajectòria

Va néixer el 1969 a Tarragona i resideix a Marçà, al Priorat. Es va doctorar en Filologia Catalana per la Universitat Rovira i Virgili el 2015 amb la tesi «Josep Llunas, la literatura obrerista i la construcció de l'anarquia en català al segle xix» i va obtenir dos màster en Crítica Literària i Llengua i Literatura Catalanes a la mateixa universitat.
En l'àmbit professional exerceix de professor de llengua catalana i literatura, i arts escèniques a l'educació secundària.
A nivell sociopolític ha participat en les lluites anarcosindicalista, antimilitarista i independentista del Camp de Tarragona. Ha participat en l'Ateneu Llibertari Alomà de Tarragona, la Coordinadora Tarragona Patrimoni de la Pau, Deixem de ser una Illa-CGT, el Col·lectiu Independentista del Priorat i diversos casals del Camp. Va ser secretari de Comunicació de la CGT de Catalunya i coordinador de la publicació Catalunya, així com secretari general de la Federació Intercomarcal de la CGT de Tarragona.
Ha estat cantant i guitarra del grup Llunàtics, amb qui va publicar la maqueta Caliquenyo Conexxiont i va enregistrar els CD Qui la ballarà! i No tenim por. Com a periodista cultural ha realitzat els programes de ràdio Som uns pollastres! a Ràdio Falset, Pelant canyes a Tarragona Ràdio i Assentiré de grat a Ràdio Terra. Ha publicat en prop de cent capçaleres de paper, com Catalunya, Papers, El Triangle, Directa, El Diari de l'Educació o Diari del Priorat, així com en portals d'informació electrònica com Llibertat.cat, Enfocant.net, Estel Negre o Pobleviu.cat. Des de finals de 2012 és un dels impulsors de l'editorial Lo Diable Gros. Amb aquesta editorial ha estat editor de l'obra poètica completa de Salvat-Papasseit, titulada Joan Salvat-Papasseit: Poeta amb majúscula, i dels llibres del mateix autor Mots propis i Fum de fàbrica, que també ha traduït al català.
A les eleccions municipals de 2011 va anar en segon lloc en la llista de la Candidatura d'Unitat Popular (CUP) de Tarragona. L'any següent, a les eleccions al Parlament de Catalunya de 2012 va encapçalar sense èxit les llistes de la CUP-Alternativa d'Esquerres de la circumscripció de Tarragona. A les eleccions municipals de Tarragona 2015 va ser escollit regidor de Tarragona per la candidatura de la CUP-Poble Actiu. En les eleccions al Parlament de Catalunya de 2015 va formar part de la llista electoral de la Candidatura d'Unitat Popular - Crida Constituent en setena posició per la circumscripció de Tarragona. El 16 d'octubre de 2018 va dimitir com a regidor a l'Ajuntament de Tarragona per motius laborals i va ser substituït pel també sindicalista Jaume López Martín.

## Obres

* Ni Nadal ni Setmana Santa. El Camp: deu anys d'opinió crítica (2008)
* Visions perifèriques de combat (2012)
* En aquesta gran època... Les paraules són punys (2015)
* La poesia obrerista de Josep Llunas. Un intent d'estètica anarquista en la literatura catalana del segle XIX (2015)
* Crema Londres a Tarragona (2017), amb la fotògrafa Roser Arques
* Visca la terra i visca l'anarquia (2017)
* Llibre negre (primer volum) (2018)
* Misèria sense companyia (2018)
* Llibre negre (segon volum) (2019)
* Tarragona desballestada (Lleixiu de cendra o pixum) (2019)
* Llibre negre (tercer volum) (2019)
* Paper, tinta i COVID-19, amb il·lustrador Amat Pellejà (2020)
* Visca la Terra i visca l'Anarquia (2). De l'1 d'octubre al 2020 (2020)
* Josep Llunas i Pujals. Obra teòrica completa (edició, introducció i notes, 2020)
* El colós de l'anarquisme. Obra completa de Salvador Seguí (2021)
* L'Odisseu de sal (2021)
* Breu història de l'anarquisme als Països Catalans, amb Dolors Marín Silvestre (2021)
* BSO (Banda Sonora Original), amb el dibuixant Azagra i la il·lustradora Encarna Revuelta (2022)
* Josep Llunas, La Tramontana i l'anarquia en català (2022)
* Clavellet, un vampir de l’Alguer (2023)
* Secondina, crònica de la putrefacció (2024)

## Referències

* ↑ «Catalunya no s'entén sense el Noi del Sucre ni l'anarquisme». Diari de Tarragona, 23-01-2022. [Consulta: 11 març 2023].
* ↑ «Les 14 lectures de Jordi Martí Font». Catorze, 09-03-2016. [Consulta: 11 març 2023].
* 1 2 «Jordi Martí Font, cap de llista per Tarragona: “Sabotejar Màtrix: nosaltres, que hem triat la píndola roja”». Blocs.mesvilaweb.cat, 29-10-2012. [Consulta: 12 desembre 2012].
* ↑ «Jordi Martí Font, cap de llista de la CUP per Tarragona a les properes eleccions del 25-N». TotTarragona.cat, 13-10-2012. [Consulta: 12 desembre 2012].
* ↑ Martí Font, Jordi. Josep llunas, la literatura obrerista i la construcció de l'anarquia en català al segle xix (tesi). Tarragona: Universitat Rovira i Virgili, 09-04-2015, p. 542.
* 1 2 3 «La llista de la CUP es presenta per alçar la veu del carrer a l'Ajuntament». Tarragona.CUP.cat, 15-04-2011. [Consulta: 12 desembre 2012].
* ↑ «Una Eneida sense Virgili però amb cavall». Llibertat.cat, 04-12-2012. [Consulta: 12 desembre 2012].
* ↑ «Candidats i candidates de la CUP-AE circumscripció de Tarragona». UnitatPopular.cat. Arxivat de l'original el 2012-12-22. [Consulta: 12 desembre 2012].
* 1 2 «Surt publicat el llibre “Visions perifèriques de combat”, de Jordi Martí Font». PobleViu.cat, 16-04-2012. Arxivat de l'original el 2013-12-03. [Consulta: 12 desembre 2012].
* ↑ «Presentació del llibre Mots incendiaris, recull d'articles de Roger Palà». Sindicatperiodistes.cat, 07-11-2012. Arxivat de l'original el 2018-10-16. [Consulta: 2 maig 2012].
* ↑ Bertran, Maria Victòria. «Lo Diable Gros, de Tarragona, qui més llibres publica dins l'Any Salvat-Papasseit». Diari de Tarragona, 05-03-2024. [Consulta: 2 maig 2024].
* ↑ «Jordi Martí serà el cap de llista de la CUP a la demarcació de Tarragona». DelCamp.cat, 13-10-2012. [Consulta: 12 desembre 2012].
* ↑ NacióDigital. «Llista Candidatura d'Unitat Popular (CUP) a Tarragona, eleccions Parlament 2015». [Consulta: 7 novembre 2023].
* ↑ «Baños, De Jòdar, Gabriela Serra, Salellas, Martí i Font, candidats a les primàries de la CUP». [Consulta: 7 novembre 2023].
* ↑ «Jordí Martí dimiteix com a regidor de l'Ajuntament de Tarragona». Diari Més, 16-10-2020 [Consulta: 19 octubre 2020].
* ↑ «Presentació del llibre "Ni Nadal ni Setmana Santa" d'en Jordi Martí Font a Sants». Kaosenlared.net, 27-11-2008. Arxivat de l'original el 4 de març 2016. [Consulta: 12 desembre 2012].
* ↑ «Ja ha sortit el llibre de Jordi Martí "Visions perifèriques de combat"». CGTCatalunya.cat, 19-03-2012. [Consulta: 12 desembre 2012].
* ↑ Ventura, Albert. «Jordi Martí Font. Les paraules com a punys». Núvol, 18-11-2015. [Consulta: 11 març 2023].
* ↑ «Jordi Martí: 'Llunas i Pujals proposa l'hegemonia cultural per a la classe obrera'». ReusDigital.cat, 03-05-2015. Arxivat de l'original el 9 d'octubre 2018. [Consulta: 18 maig 2016].
* ↑ «PRESENTACIÓ DEL LLIBRE “CREMA LONDRES A TARRAGONA”». Arxivat de l'original el 2018-10-13. [Consulta: 12 octubre 2018].
* ↑ «Apareix el llibre "Visca la Terra i visca l'Anarquia", de Jordi Martí Font». Llibertat.cat, 26-06-2017. [Consulta: 9 octubre 2018].
* ↑ «‘Llibre Negre’ aplega un recull de textos anarquistes d'alliberament nacional». Directe!cat, 22-07-2018. [Consulta: 9 octubre 2018].
* ↑ «Presentació Tarragona desballestada».
* ↑ «Notícia al diari de Tarragona».
* ↑ «Llunas obra completa».
* ↑ «Publiquen l'obra completa de Salvador Seguí, «El Noi del Sucre»». reusdigital.cat, 03-09-2021. Arxivat de l'original el 28 de gener 2023 [Consulta: 4 gener 2023].
* ↑ «Així serà el macroprojecte d’arts escèniques de l’institut Baix Penedès». rtvelvendrell.cat. El Vendrell Comunicació SL Municipal, 03-11-2021 [Consulta: 4 gener 2023].
* ↑ «Clavellet, un vampir de L’Alguer».